Bendt Bendtsen (KF), 2002-01-15:
Det første forslag i Socialdemokratiets og Det Radikale Venstres andelsboligpakke er forslaget om ventelister i private andelsboligforeninger, L 21. Til det vil jeg gerne sige, at et forslag, der skal forhindre penge under bordet i forbindelse med salg af andelsboliger, umiddelbart lyder som en god sag, og det skal i den forbindelse understreges ganske kraftigt, at jeg ikke mener, at det er acceptabelt, såfremt der betales penge under bordet ved handel af andelsboliger.
Andelsboligformen er kendetegnet ved fællesskabet.
Det er andelshaverne, som i fællesskab træffer beslutning om driften af foreningen.
Det er jo en grundlæggende tanke omkring andelsboligerne, at de skal styres af beboerne selv.
Andelsboligforeningen indretter driften efter foreningens forhold, dvs. efter foreningens størrelse og beliggenhed og efter andelshavernes ønsker for foreningen.
I de enkelte foreninger kan det f.eks. aftales, om foreningen skal have indflydelse på salget af ledige andele. Den selvbestemmelsesret, mener jeg ikke, der skal ændres på.
Det er de enkelte foreninger, som bedst ved, hvad der er passende og hensigtsmæssigt for foreningen.
Som det fremgår af bemærkningerne til lovforslaget, har
ca. 95 pct. af landets andelsboligforeninger allerede en eller anden form for regler for overdragelse af ledige andelslejligheder.
Det bekræfter det, som jeg lige har sagt, men også, at det fremsatte lovforslag om ventelister er overflødigt.
Et eventuelt pres på andelsboligen vil derved kunne lettes, og det er den vej, regeringen har valgt at gå, altså at helbrede i stedet for at symptombehandle.
Jeg kan derfor ikke støtte det fremsatte forslag om ventelister.
For så vidt angår lovforslag nr. L 27, er der tale om en genfremsættelse af L 46, som den tidligere regering fremsatte den 24. oktober 2001.
Forslaget indeholder for det første et ønske om at øge kvoten for støttede andelsboliger og om at omlægge og reducere støtten til etablering af nye andelsboliger.
For det andet foreslås indført en forpligtelse til at installere solvarmeanlæg ved væsentlige ombygninger i det støttede boligbyggeri, der er beliggende uden for fjernvarmedækkede områder.
For det tredje foreslås det, at staten refunderer kommunen for lejetab i kommunale boliger, der anvendes til udlejning til flygtninge.
Med hensyn til andelsboligerne har regeringen den 9. januar i år fremsat lovforslag nr. L 41 om forøgelse af andelsboligkvoten, om en omlægning af støtten til andelsboliger.
På dette punkt er der således fuld enighed
mellem regeringen, Socialdemokratiet og Det Radikale Venstre.
Med hensyn til solvarmeanlæggene er det regeringens opfattelse, at der er tale om et væsentligt indgreb i bygningsejernes ret til frit at indrette deres ejendomme på den mest hensigtsmæssige måde.
Regeringen kan være enig i formålet med at udnytte de vedvarende energikilder og derigennem opnå et bedre miljø, men det er den enkelte bygningsejer, der frit bør træffe beslutning om etablering af solvarmeanlæg.
Lovforslaget vil derfor kun tilføre byggeriet mere bureaukrati i forbindelse med kommunernes sagsbehandling og påføre bygningsejerne unødige omkostninger til udarbejdelsen af de totaløkonomiske vurderinger af solvarmeanlæggenes rentabilitet.
Dertil kommer, at nybyggeri og ombygning alt andet lige vil blive dyrere for det offentlige i form af øget offentlig støtte.
Da lovforslaget tillige kun omfatter den mindre del af byggerierne, som ligger uden for fjernvarmedækkede områder, vil der være en forskelsbehandling af ellers ensartet byggeri fordelt over hele landet.
Regeringen har tiltro til, at bygningsejerne selv vil iværksætte installation af solvarmeanlæg, hvis økonomien taler herfor, og finder derfor forslaget overflødigt.
Regeringen finder på den baggrund ikke at kunne støtte forslaget om solvarmepligt.
For så vidt angår den del af forslaget, der vedrører reduktion af lejetab i boliger til flygtninge, skal jeg oplyse, at socialministeren den 9. januar 2002 har fremsat lovforslag herom, jf. L 43.
Lovforslaget er en udmøntning af aftalen mellem den tidligere regering og Kommunernes Landsforening om kommunernes økonomi for 2002.
Regeringen kan således ikke støtte L 27 i sin helhed, men jeg ser frem til, at partierne bag L 27 vil stille sig positive over for regeringens fremsatte lovforslag om en øget andelsboligkvote og en ændret finansiering af de støttede andelsboliger og refusion af lejetab i boliger til flygtninge.